Зэныбжьэгъугъэр нэхъри ягъэбыдэ
Налшык дэт «Акрополь» уардэунэм иджыблагъэ къыщызэIуахащ «Куначество-2021» Iуэху дахэр. КъБР-м Граждан жылагъуэхэм ядэлэжьэнымрэ лъэпкъ IуэхухэмкIэ и министерствэм а проектыр зэрыригъажьэрэ илъэс зыбжанэ хъуащи, кIуэ пэтми зиубгъу, къыхыхьэхэм я бжыгъэр нэхъыбэ хъу зэпытщ.
«Къунакъ» псалъэм и мыхьэнэмрэ а хабзэ дахэмрэ мы проектым и фIыгъэкIэ куэдым къащIэжащ. Абы и къалэн нэхъыщхьэр пасэрей хабзэжьхэр зи лъабжьэ а Iуэхур къагъэсэбэпу Урысейм ис лъэпкъхэм яку дэлъ зэныбжьэгъугъэр, къуэшыгъэр гъэбэгъуэнырщ. Ар къызэрежьэрэ, лъэпкъ, къалэ, щIыналъэ зэмылIэужьыгъуэхэм щыщ ныбжьыщIэ куэд абы зэригъэубыдащ, зэгъусэу еджапIэ нэхъыщхьэхэм щIэтIысхьахэр, унагъуэкIэ зэкIэлъыкIуэхэр яхэтщ.
2009 гъэм, мы проектыр щрагъэжьам, Аргуданрэ Гундэлэнрэ щыщу унагъуий къыхыхьауэ арат. 2015 гъэм Iуэхум зиубгъури, дунейпсо мыхьэнэ игъуэтащ. Къэбэрдей-Балъкъэрым щыщ ныбжьыщIэхэр Трабзон къалэм ягъэкIуат, ди республикэми Тыркум щыщ ныбжьыщIэхэр щагъэхьэщIат.
Гъэ кIуам, уз зэрыцIалэм и зэранкIэ, мы Iуэхум зрагъэубгъуфакъым.
2021 гъэм проектым унагъуэ 18 къыхыхьащ, 9-р бысымщ, 9-м я сабийр хьэщIапIэ ягъакIуэ.
КъБР-м граждан жылагъуэхэм ядэлэжьэнымрэ лъэпкъ IуэхухэмкIэ и министрым и къалэнхэр зыгъэзащIэ КIурашын Анзор зэIущIэр къызэIуихри, къызэхуэсахэм ехъуэхъуащ. Ар «Къунакъхэм» я кодексым къеджэри, хьэщIэхэри бысымхэри абы тетыну къыхуриджащ. Апхуэдэуи, лъэныкъуитIми яхь жэуаплыныгъэр зэрыиныр ягу къигъэкIыжащ КIурашыным.
АдэкIэ бысымхэмрэ хьэщIэхэмрэ ятеухуа хъыбар кIэщIхэр жаIэжурэ, зэрагъэцIыхуащ. Шэч хэмылъу, а цIыкIухэр гузавэрт, ауэ яфIэфIу зэрыхэтри ябзыщIыртэкъым. Дэтхэнэ лъэныкъуэм дежкIи ар Iуэху ину зэрыщытыр зыхыумыщIэнкIэ Iэмал иIэтэкъым. Ахэр зэрызэгъусэну махуэ зыбжанэм куэд елъытащ, а лъэбакъуэр зэныбжьэгъугъэ иным къежьапIэ хуэхъуну гугъэфIхэр уегъэщI, сыт щхьэкIэ жыпIэмэ, проектым и къызэгъэпэщакIуэхэм зэрыжаIэмкIэ, апхуэдэ щапхъэхэр мащIэкъым.
ТхьэмахуэкIэ екIуэкIыну «Куначество-2021» Iуэху дахэм хэтхэм ахэр зыхуеблэгъа къуажэр ирагъэцIыхунущ, щхьэж и унагъуэ илъ хабзэ дахэхэм нэIуасэ хуащIынущ. Къыхэгъэщыпхъэщ мы проектыр егъэджэныгъэм зэран зэрыхуэмыхъунур — щхьэж щыхьэщIэ къуажэм дэт школым ягъэкIуэну траухуащ.
Пшыхьым кърихьэлIахэм я уэрэд, къафэ дахэхэмкIэ я гукъыдэжыр къаIэтащ КъБР-м щIыхь зиIэ и артист Теппеев Алим, Музыкэ театрым и солистхэу Белоцерцовская Динэрэ Амщокъуэ Амырхъанрэ. Сыт и уасэт «Шагъдий» цIыхубэ ансамблым и гуп нэхъыщIэм абы щигъэзэщIа къафэр!
Щомахуэ Залинэ. Сурэтхэр Къарей Элинэ трихащ.
